**Вајарске ликовне технике**

У ликовном подручју вајању основно је изражајно средство пластични (тродимензионални) облик изведен у неком материјалу. Деца предшколског узраста у вајању користе само неке материјале, као што су обојено тесто (плејдо), пластелин, глина, глинамол, влажан песак, снег, вата и др. Дете спонтано бира мотив свог вајарског израза, који се неретко дефинише не пре, већ у току самог процеса рада у материјалу. Оно у процесу рада усваја технологију обраде материјала и развија свој пластични израз, од снтетичког ка аналитичком.

Када дете обликује пластичне материјале (глину, пластелин, тесто, глинамол...), оно ствара мање дводимензионалне и тродимензионалне форме које затим, синтетичким поступком, повезује у веће целине. Овакав приступ грађења вајарске форме у великој мери је одређен карактеристикама меких материјала које деца углавном користе у ликовном изражавању.

**Тесто**

Тесто је одличан материјал, подесан за рад са децом на предшколском узрасту. Има добре обликовне могућности и потпуно је безбедан за млађу децу.

Тесто се припрема тако што се брашно помеша са мало воде, соли и пар капи уља и добро умеси. Тесто се може користити у природној боји, а такође се може и колорисати. За бојење теста могу се користити јестиве боје за колаче, гваш, темпера, као и фасадне боје које се додају у смесу у току прављења теста. Тесто се након обликовања може сушити природно или се пече у рерни на 50 степени. Може се бојити и лакирати и након сушења.

**Пластелин и беолин**

Намењени судеци млађег узраста због својих својстава прилагођених њиховим потребама и могућностима. Обрађују се као глина , али без употребе воде. Производе се у различитим бојама. Беолин има иста своства ксо и пластелин, али се може термички обрадити кувањем тако да фигуре добијају компактну форму са тврдоћом и отпорношћу материјала који дуже траје од пластелина.

**Глина и глинамол**

Глина или каолин се употребљава још од најстаријих времена, прво за прављење употребних предмета са израженом функционалном улогом, којима су се затим постављали и естетски захтевина све вишем нивоу. Глина се као материјал за обликовање користи и данас за израду скулптура, рељефа и различитих предмета (посуђа, накита...).

Глинамол је индустријски прерађена глина са сличним својствима и начином обраде. Глина се квашењем надима, постаје еластична и савитљива и добија на волумену. Термичком обрадом фигура од глине добија се теракота и то је једна од јпознатијих технологија у керамици.

Обликовање глине и глинамола захтева извесне вештине и искуство. Веома је важно да се материјал у току обликовања кваси, јер се сушењем смањује и пуца. Ако моделовање није завршено, глину је неопходно увити у мокру крпу или ПВЦ фолију до следећег дана. Као прибор за моделовање може се користити дрвени штапић, пластична кашичица и прсти.